Be Iesu e poeiena,
“U mana koru alia e hatei hamana ragou limiou,
a katuun te raman tasuna tara tamana tara ololon sipsip bate aroho tuun na tara tana makum,
nonei a katuun a kopkop.
Kaba a katunun pepeito kap turu sipsip e roron tasu silana tara tamana.
Na katunun pepeito kap tara tamana e kalata nanei a katuun teka a tamana.
U sipsip hoboto e atei siler temar ling uana a runguna a katunun pepeito kap i taren,
na nonei e atei sil hoboto rena a man sipsip i tanen ne ngö has raneien a man tötöa a man solo i taren ba nori te kukutie ren bate lakasar.
Pöata te halakasa hakapa hoboto relalen a man sipsip i tanen ba nonei te mammam ranen ba u sipsip i tanen te kukute ren taraha nori e atei siler a mar ling tara rungunen.
U sipsip i tanen ema tatei kukutieri a tana katuun,
nori e bus ba naroien,
taraha nori ema hengo mareieri u mar ranga tara tana katuun.”
E Iesu e kato u haharuei teka turu katuun,
kaba nori ima atei sile ii aha te ranga naien.
E Iesu e here nei a katunun pepeito kap a niga turu sipsip
Be Iesu e pei lelena i taren,
“U mana koru alia e hatei hamana koru ragou limiou,
u katuun e hererari u sipsip na lia e heregi a tamana tara ololon sipsip.
U katuun ti mam na moulia,
nori u kopkop na u gamogamo kaba u sipsip ima hengo raien.
Alia a tamana turu sipsip.
A katuun te sila noua tara tamana teka ena niga nou,
taraha alia e tara kap nagouen.
Nonei e tatei tasu nama romana bate lakasa poutsuna batena höata lana.
A kopkop e la sil tuun lase nama tegomi kop uu bate atung hamate rena u sipsip.
Alia u la silema tegimi lu menai u katuun a nitöatöa,
a nitöatöa a niga nitöa.
“Alia e heregi a katunun pepeito kap a niga turu sipsip te tatei mate sil rena u sipsip i tanen.
A katunun kui tuun e bus ba rena u sipsip tara pöata te la nama a muki a hie,
taraha nonei ema tue ranei u sipsip na nonei ema katunun pepeito kap hamana has uanei turu sipsip.
Ba muki a hie tena kotokoto rena u sipsip bate rura ranen.
Nonei e busmena,
taraha nonei a katunun kui tuun batema hakats sil tala ranei u sipsip.
Na e markato has uana turu katuun u gamogamo tema pepeito kap haniga rari u katuun i tar.
“Alia e heregi a katunun pepeito kap a niga turu sipsip te atei sil rena u sipsip i tanen na u sipsip i tanen e atei sil hase ren.
Alia e atei sil regu u katuun te hamana uar i tar ba nori te atei sil hase riou lia.
Na e markato has uana iesana tere Tamar.
Nonei e atei sile noulia na lia e atei sil hase gen.
Na lia e mate sil ragou u katuun i tar.
A palair u katuun has i tar e ka ria ielesala tara ololon sipsip i tar.
Alia ena peigi has ragumen romana ba nori te hengoe riou u raranga i tar.
Bate ka menou a töa puku a heis sipsip na töa puku a katunun pepeito kap i taren.
E Tamar e ngil korue noulia,
taraha alia e haniga negu tego mate uu lia ba lia te töatöa pouts gou.
E möa ta katuun ga antunan atung hamate naiou lia turu ngil i tanen.
Alia peisa te hala nagou a peisar tara tou mate.
Alia e ka megu a nitagala tego haniga uu lia ba u katuun te atung hamatie riou lia,
na lia e ka has megu a nitagala tego töatöa pouts uu lia.
Nonei a ka te ranga mei lia e Tamar tego katoi lia.”
U Jiu i hengoein u raranga teka ba nori e lu kate ria a peisaren a huol a pala.
U katuun u parpara i pei,
“U liliahanei e ka mer a katuun teka na nonei e momolöna.
Aha te hengo sile mien limiou?”
Kaba palai i pei,
“E möa.
A katuun te ka mena a liliahanei ema tatei ranga uanei teka.
A liliahanei e antunan kato hakalata hasena a matakiou?
E möa!”